**Στρατής Χαβιαράς**

Ο **Στρατής Χαβιαράς** γεννήθηκε το 1935 στη Νέα Κίο Αργολίδας όπου τελείωσε το δημοτικό σχολείο. Από τα δώδεκά του και για τα επόμενα είκοσι χρόνια εργάστηκε ως οικοδόμος στη Αθήνα και την επαρχία, σε έργα όπως η αναστήλωση της Στοάς του Αττάλου, το αρδευτικό φράγμα, η σήραγγα εκτροπής και το υδροηλεκτρικό φράγμα του Αχελώου. Στο ίδιο διάστημα εκδόθηκαν τέσσερις συλλογές ποιημάτων του.

Το 1967 μετανάστευσε στις ΗΠΑ, όπου σπούδασε ιστορία και λογοτεχνία, δημιουργική γραφή και μετάφραση στο Κολλέγιο Goddard. Εργάστηκε σε διάφορες υπαλληλικές θέσεις στις βιβλιοθήκες του Harvard έως το 1974, όταν διορίστηκε στο ίδιο πανεπιστήμιο διευθυντής της αίθουσας σύγχρονης ποίησης Woodberry και της βιβλιοθήκης Farnsworth. Από το 1985 έως το 2008 δίδαξε τη συγγραφή μυθιστορήματος στο θερινό πρόγραμμα του Harvard. Έχει εκδώσει τέσσερις ποιητικές συλλογές στα ελληνικά και δύο στα αγγλικά. Τα μυθιστορήματά του Όταν τραγουδούσαν τα δέντρα, Τα ηρωικά χρόνια, και Πορφυρό και μαύρο νήμα, γραμμένα στα αγγλικά, κυκλοφόρησαν στον αγγλόφωνο κόσμο και σε μετάφραση σε πολλές ευρωπαϊκές γλώσσες. Τονέο του μυθιστόρημα στα ελληνικά, Άχνα, εκδόθηκε το 2014. Στις Ηνωμένες Πολιτείες ο Στρατής Χαβιαράς ίδρυσε και διηύθυνε την έκδοση του περιοδικού ποίησης Arion'sDolphin και το λογοτεχνικό περιοδικό HarvardReview. Από το 2002 ως το 2006 δίδαξε την τέχνη του γραπτού λόγου (μυθιστόρημα) στο ΕΚΕΜΕΛ και από το 2006 έως το 2009 δίδαξε και συντόνισε τα εργαστήρια τέχνης του λόγου του Εθνικού Κέντρου Βιβλίου στην Αθήνα. Είναι ενεργό μέλος του Συλλόγου Αμερικανών Συγγραφέων και της Εταιρείας Ελλήνων Συγγραφέων.